**Linnainmaankulma** on Porissa sijaitseva 16-kerroksinen asuin- ja liikerakennus, joka on korkeudeltaan 53 metriä. Vuonna 2016 valmistunut Linnainmaankulma on Porin ja samalla koko Satakunnan korkein asuinrakennus.

Rakennus
--------

Linnainmaankulman rakennutti varainhoitoyhtiö Taaleritehtaan Porin kiinteistörahasto. Arkkitehti Pekka Mäen ja turkulaisen Sigge Arkkitehdit Oy:n suunnittelema tornitalo sijaitsee kaupungin ydinkeskustassa Isolinnankadun ja Mikonkadun kulmassa. Tontilta purettiin kauppaneuvos Olli F. Linnainmaan vuonna 1965 rakennuttama kaksikerroksinen liikerakennus. Linnainmaankulma on 1,3 metriä korkeampi kuin vuonna 1962 valmistunut Porin sairaanhoito-oppilaitoksen asuntola, joka aikaisemmin tunnettiin Porin korkeimpana asuinrakennuksena.*lähde?*

Rakennuksen katutasossa sijaitsee Satakunnan Osuuskaupan omistama S-market. Kerrokset 2–4 toimivat asukkaiden sekä viereisen Porin Sokoksen pysäköintitiloina. Linnainmaankulman 42 asuntoa ovat kerroksissa 5–16. Rakennuksessa on myös varastotilana ja jätehuoneena toimiva kellarikerros. Asukkaiden oleskelupiha leikkipaikkoineen sijaitsee viidennessä kerroksessa pysäköintikerrosten päälle rakennetulla kannella. Asuinkerrosten hissillä pääsee suoraan Sokos-tavarataloon, josta pysäköintitasojen kautta on kulku myös viereisessä korttelissa sijaitsevaan kauppakeskus IsoKarhuun.

Linnainmaankulman korttelin puoleiset julkisivut ovat pääosin lasitettuja parvekkeita. Kadun puoleisia julkisivuja on verhoiltu esipatinoidulla kuparilevyllä, jonka on valmistanut Porissa toimiva Aurubis Finland.

Rakentaminen
------------

Linnainmaankulma rakennettiin kahdessa vaiheessa, kun Porin kaupunginvaltuusto oli vuonna 2012 hyväksynyt tornitalon mahdollistaneen asemakaavamuutoksen. Vuoden 2013 lopussa valmistuivat Sokoksen 2 000 m²:n kokoinen laajennusosa sekä kolmikerroksiset pysäköintitasot. Tämän jälkeen rakennustyöt pysähtyivät usean kuukauden ajaksi tornitalosta tehtyjen valitusten vuoksi. Rakentamista päästiin jatkamaan toukokuussa 2014, kun Korkein hallinto-oikeus ei myöntänyt asemakaavan vastustajille valituslupaa, ja Linnainmaankulma valmistui lopulta helmikuussa 2016.

Muut tornitalohankkeet
----------------------

Lokakuussa 2016 kaupunginhallitus vahvisti Linnainmaankulman viereen Isolinnankadun toiselle puolelle uuden asemakaavan, joka mahdollistaa muun muassa toisen 16-kerroksisen tornitalon rakentamisen. "Porin Manhattaniksi" kutsutusta kaavasta tehtiin useita valituksia, jotka korkein hallinto-oikeus hylkäsi toukokuussa 2017. Valittajien joukossa oli muun muassa läheisen V kaupunginosan asukasyhdistys, joka oli vastustanut jo Linnainmaankulman rakentamista. Myös Satakunnan museo sekä ELY-keskus vastustivat lausunnoissaan uutta asemakaavaa. Itätullinkadun ja Mikonkadun väliseen kortteliin suunnitellun 16-kerroksisen tornitalon rakentaminen alkaa mahdollisesti syksyllä 2018.

Lähteet
-------

1. 1 2  Porin tornitalo  2012. RakennusFakta.fi. Viitattu 24.7.2018.
2. ↑  Meritähti, Päivi: Ensimmäiset asukkaat muuttavat Porin tornitaloon  29.2.2016. Yle Uutiset. Viitattu 24.7.2018.
3. 1 2  Satakunnan Osuuskauppa rakentaa S-market Herkulle uudet tilat  22.6.2011. Uusi Aika.  Arkistoitu 24.7.2018. Viitattu 24.7.2018.
4. 1 2 3  *Asunto Oy Porin Linnainmaankulma*, s. 3, 18. Hartela, 2016. Teoksen verkkoversio (PDF).
5. ↑  Rauhalammi, Pia: Tornitalosta tulee aikamme muistomerkki  1.11.2012. Satakunnan Viikko.  Arkistoitu 24.7.2018. Viitattu 24.7.2018.
6. 1 2  Jääskeläinen, Sanna: Tornitalo on nyt valmis  9.3.2016. Satakunnan Viikko.  Arkistoitu 24.7.2018. Viitattu 24.7.2018.
7. ↑  Pukkila, Tapio: SK: Tornitalo alkaa nousta Porin Linnainmaankulmaan keväällä  7.11.2013. Yle Uutiset. Viitattu 24.7.2018.
8. ↑  Sokos saa huikeasti lisäneliöitä keskustasta *Yle Satakunta*.  22.6.2011. Yle Uutiset. Viitattu 24.7.2018.
9. ↑  Ruissalo, Pekka: Tornitalohanke voi jäädä nelikerroksiseksi.  *Uusi Pori*, 23.9.2013, nro 36, s. 3. Issuu.com. Viitattu 24.7.2018.
10. ↑  Kokko, Heli: Porin tornitalo alkaa nousta toukokuun alkupuolella  21.2.2014. Uusi Aika.  Arkistoitu 24.7.2018. Viitattu 24.7.2018.
11. 1 2  Hammarberg, Ville: Hallinto-oikeus hylkäsi kaikki Porin tornitalovalitukset –"Manhattan-kaava" sopii oikeuden mukaan urbaaniin kaupunkikeskustaan  30.5.2017. Satakunnan Kansa.  Arkistoitu 24.7.2018. Viitattu 24.7.2018.
12. ↑  Laakso, Antti: Hallinto-oikeus: Porin tornitalokaava on lainmukainen  2.6.2017. Yle Uutiset. Viitattu 24.7.2018.
13. ↑  Myllärniemi, Johanna: Manhattan-kaavasta neljä valitusta: Huolta kulttuuriarvoista ja ilta-auringosta  7.12.2016. Satakunnan Kansa.  Arkistoitu 24.7.2018. Viitattu 24.7.2018.
14. ↑  Meritähti, Päivi: Porin uuden tornitalon rakentaminen alkaa näillä näkymin ensi kesänä  10.11.2017. Yle Uutiset. Viitattu 24.7.2018.

Aiheesta muualla
----------------

* Kuvia tai muita tiedostoja aiheesta **Linnainmaankulma** Wikimedia Commonsissa